Dmitro Kuleba, șeful diplomației ucrainene, le-a atras atenția aliaților occidentali că livrări regulate și consistente de material militar necesar trupelor ucrainene ar permite evitarea extinderii războiului în afara țării sale. "Strategia furnizării ajutorului destinat Ucrainei «cu picătura» nu mai funcționează", a declarat Kuleba, citat de "Le Monde", în timpul recentei sale vizite la Vilnius. "S-a terminat și, dacă lucrurile vor continua ca acum, situația nu se va termina bine pentru noi", a subliniat Kuleba la întâlnirea avută vinerea trecută la Vilnius cu omologii săi francez, lituanian, leton și estonian. El a lansat apelul la " o aprovizionare fără restricții și în timp util cu arme și muniții pentru a garanta victoria Ucrainei contra Rusiei". Ministrul ucrainean de externe a solicitat de asemenea un transfer pe teritoriul Ucrainei a antrenamentelor militare asigurate de către occidentali, a serviciilor de mentenanță pentru armament, precum și producția de echipamente militare, ceea ce ar asigura un avantaj logistic pentru Ucraina, a subliniat el. Kuleba i-a invitat pe toți cei care au dubii că războiul acesta poate depăși frontierele Ucrainei "să se trezească și să parcurgă cărțile istoriei… Astfel, va fi evitată o situație în care va trebui luate decizii total diferite, contra unor tragedii în care vor fi distruse propriile voastre sate, orașe și teritorii… Decizii slabe înseamnă mai mult război, decizii forte – sfârșitul războiului… Este simplu!", a conchis Kuleba.
Articolul anterior
Marcel Ciolacu demontează acuzațiile de manipulare bursieră legate de Roșia Montană: Eu joc la Bursă?! Mă bucur că nu las o datorie românilor
-Publicitate-